Biden og Barack Obama fikk et tillitsfullt forhold som visepresident og president. Biden spilte derfor en viktigere rolle i politikkutformingen enn mange tidligere visepresidenter. Biden fikk ansvaret for de store offentlige investeringene i infrastruktur, et ledd i motkonjunkturpolitikken etter finanskrisen. Han ledet også forhandlingene med det republikanske kongressflertallet om flere forlik om finans- og skattepolitikken. Han sørget for å få flertall i Senatet for en ny atomnedrustningsavtale med Russland, støttet intervensjonen i Libya, og var blant strategene bak tilbaketrekningen fra Irak i 2011.